BANPU ทุ่ม 2 พันลบ.ลงทุน “วินด์ฟาร์ม” เวียดนาม 37.6MW คาดเสร็จไตรมาส 4
BANPU ทุ่ม 2 พันลบ.ลงทุน “วินด์ฟาร์ม” เวียดนาม 37.6MW คาดเสร็จไตรมาส 4
3 ส.ค. 2563

บริษัท บ้านปู จำกัด (มหาชน) หรือ BANPU แจ้งว่า บริษัท BRE Singapore Pte. Ltd (BRES) ซึ่งเป็นบริษัทย่อยของบริษัท บ้านปู เน็กซ์ จำกัด ได้ลงนามสัญญาซื้อขายโรงไฟฟ้าพลังงานลม EI Wind Mui Dinh ขนาด 37.6 เมกะวัตต์ (MW) ณ จังหวัด Ninh Thuan ประเทศเวียดนาม เมื่อวันที่ 31 ก.ค.ที่ผ่านมา โดยมีมูลค่าการลงทุนจำนวน 66 ล้านเหรียญสหรัฐ หรือประมาณ 2,065 ล้านบาท โดยการลงทุนครั้งนี้มาจากกระแสเงินของบริษัท และบริษัท บ้านปู เพาเวอร์ จำกัด (มหาชน) หรือ BPP ซึ่งเป็นผู้ถือหุ้นฝ่ายละ 50% ในบ้านปู เน็กซ์
ทั้งนี้ การลงทุนดังกล่าวอยู่ระหว่างการปฏิบัติตามเงื่อนไขที่เกี่ยวข้องในสัญญา และการได้รับอนุมัติจากหน่วยราชการที่เกี่ยวข้อง โดยคาดว่าจะเสร็จสิ้นภายในไตรมาส 4/63
สำหรับโรงไฟฟ้าพลังงานลม EI Wind Mui Dinh เริ่มเปิดดำเนินการเชิงพาณิชย์ (COD) ตั้งแต่วันที่ 23 เม.ย.62 และมีราคารับซื้อไฟฟ้า (FiT) ที่ 8.5 เซนต์สหรัฐ/หน่วย โดยจ่ายไฟฟ้าเข้าระบบสายส่งของเวียดนามให้แก่การไฟฟ้าเวียดนาม (EVN) ตามสัญญาการซื้อขายไฟฟ้า (PPA) เป็นเวลา 20 ปี จากการลงทุนในโรงไฟฟ้าพลังงานลมดังกล่าว ทำให้บ้านปู เน็กซ์ จะมีกำลังการผลิตจากธุรกิจพลังงานหมุนเวียน (committed capacity) รวมทั้งสิ้น 814 เมกะวัตต์
อย่างไรก็ตาม บริษัทยังคงมองหาโอกาสการลงทุนอย่างต่อเนื่องในภูมิภาคเอเชีย-แปซิฟิก เพื่อให้บรรลุเป้าหมายกำลังการผลิตจากธุรกิจผลิตและจำหน่ายไฟฟ้า 6,100 เมกะวัตต์ ภายในปี 68 โดยเน้นการลงทุนในตลาดที่มีความเติบโตของความต้องการใช้ไฟฟ้าและมีนโยบายสนับสนุนจากรัฐบาล


